作者：陈允平
词牌/韵律：西河

paragraphs: 形胜地。
西陵往事重记。
溶溶王气满东南，英雄闲起。
凤游何处古台空，长江缥缈无际。
石头城上试倚。
吴襟楚带如系。
乌衣巷陌几斜阳，燕闲旧垒。
后庭玉树委歌尘，凄凉遗恨流水。
买花问酒锦绣市。
醉新亭、芳草千里。
梦醒觉非今世。
对三山、半落青天，数点白鹭，飞来西风里。